./data/phi0914/phi00139/phi0914.phi00139.perseus-lat1.xml
Titus Livius (Livy)
multi ea       nocte, quae diem insecuta est, quo in contione res palam facta est, custodiis       circa portas positis fugientes a triumviris comprehensi et reducti sunt;       multorum delata nomina  quidam ex iis viri feminaeque mortem sibi consciverunt             coniurasse supra septem milia virorum ac       mulierum dicebantur  capita autem coniurationis constabat esse M  et C Atinios de plebe Romana et Faliscum L Opiternium et Minium Cerrinium Campanum:  ab       his omnia facinora et flagitia orta, eos maximos sacerdotes conditoresque eius       sacri esse  data opera, ut primo quoque tempore comprehenderentur  adducti ad       consules fassique de se nullam moram indicio fecerunt   ceterum tanta fuga ex urbe facta erat,       ut, quia multis actiones et res peribant,  cogerentur praetores T Maenius et M Licinius per senatum res in diem tricesimum differre, donec quaestiones a       consulibus perficerentur   eadem solitudo, quia       Romae non respondebant nec inveniebantur, quorum nomina delata erant, coegit       consules circa fora proficisci ibique quaerere et iudicia exercere   qui tantum initiati erant et ex carmine sacro       praeeunte verba sacerdote precationes fecerant, in quibus nefanda coniuratio in       omne facinus ac libidinem continebatur, nec earum rerum ullam, in quas iure       iurando obligati erant, in se aut alios admiserant, eos in vinculis       relinquebant;  qui stupris aut caedibus violati       erant, qui falsis testimoniis, signis adulterinis, subiectione testamentorum,       fraudibus aliis contaminati, eos capitali poena adficiebant   plures necati quam in vincula coniecti sunt  magna       vis in utraque causa virorum mulierumque fuit   mulieres damnatas cognatis  aut in quorum manu essent tradebant, ut ipsi in privato animadverterent       in eas; si nemo erat idoneus supplicii exactor, in publico animadvertebatur             datum deinde consulibus negotium est, ut       omnia Bacchanalia Romae primum, deinde per totam Italiam diruerent, extra quam       si qua ibi vetusta ara aut signum consecratum esset   in reliquum deinde senatus consulto       cautum est, ne qua Bacchanalia Romae neve in Italia essent; si quis tale sacrum       sollemne et necessarium duceret, nec sine religione et  piaculo se id omittere posse, apud praetorem urbanum profiteretur,       praetor senatum consuleret;  si ei permissum       esset, cum in senatu centum non minus essent, ita id sacrum faceret, dum ne plus       quinque sacrificio interessent, neu qua pecunia communis neu quis magister       sacrorum aut sacerdos esset